'সা ৰে গা মা' কিয় - প্ৰাঞ্জল অনুভৱী - সাহিত্য ডট অৰ্গ\nবহু বছৰ আগতে ক'ত জানো পঢ়িছিলোঁ, তফজ্জুল আলি চাৰৰ ওচৰলৈ এগৰাকী মহিলা গৈছিল। লগত তেখেতৰ আঠ-দহ বছৰীয়া ছোৱালীজনী। মহিলা গৰাকীয়ে গৈ চাৰক ক'লে, 'চাৰ, আমাৰ এইক গান শিকাব খুজিছিলোঁ। '\n'ভাল কথা। মাজনী, তুমি 'সা ৰে গা মা' জানা নে?' চাৰে ছোৱালীজনীৰ ফালে চাই মৰম লগাকৈ সুধিলে।\nউত্তৰটো আহিল মহিলা গৰাকীৰ ফালৰপৰা, 'চাৰ, সা ৰে গা মা কিয়? আচলতে তাই গান গাব জানেই। ষ্টেজত গাব পৰাকৈ অকণমান শিকাই দিলেই হ'ল চাৰ।'\nদেখিবলৈ পাওঁ, বহুত অভিভাৱকে বিষয়টোৰ প্ৰাথমিক জ্ঞানখিনি আহৰণ নকৰোৱাকৈয়ে ল'ৰা-ছোৱালীক গান গাবলৈ মঞ্চত উঠাই দিয়াৰ প্ৰৱণতা ৰাখে! নাচৰ প্ৰ'গ্ৰেম এটা ছোৱালীজনীক দিয়াবলৈ অনুষ্ঠানটোৰ কৰ্মকৰ্তাক অনুৰোধ কৰে! ল'ৰা- ছোৱালীক শাৰী পাতি বহুৱাই দিয়া দেখিবলৈ পাওঁ- ছবি অঁকা প্ৰতিযোগিতাবোৰত!\nহয়, আমি ল'ৰা-ছোৱালীক সৃজনীমূলক বিষয়বোৰৰ বাবে উৎসাহিত কৰিব লাগে, প্ৰেৰণা দিব লাগে সিহঁতক। এই কণ কণ শিশুহঁতেইতো নিৰ্মাণ কৰিব ভৱিষ্যতৰ এখন সুন্দৰ পৃথিৱী!\nসেইবুলি 'সা ৰে গা মা' নজনাকৈ, তাল-মান নুবুজাকৈ মই মোৰ ল'ৰাটোক গান গাবলৈ উঠাই দিমনে মঞ্চত? নৃত্যৰ সাধাৰণ কথাখিনি নজনা মোৰ ছোৱালীজনীৰ বাবে কৰ্মকৰ্তাক অনুৰোধ কৰিমনে এটা অনুষ্ঠান দিবলৈ? ভালকৈ পেঞ্চিল ধৰিব নজনা মোৰ ভতিজী ছোৱালীজনীক, পানী ৰঙৰ ছবি অঁকা প্ৰতিযোগিতাখনত ভাগ ল'বলৈ আগবঢ়াই দিমনে?\nগ্ৰীস্মৰ দীঘলীয়া বন্ধবোৰত বিভিন্ন অনুষ্ঠান-প্ৰতিষ্ঠান আগবাঢ়ি আহে বিনামূলীয়া পাঠদান দিবলৈ। ইয়াৰ মাজতে আমি ল'ৰা-ছোৱালীবোৰক দিব নোৱাৰো নে নৃত্যৰ তাল, মান, লয়ৰ প্ৰাথমিক জ্ঞানখিনি? শিকাব নোৱাৰো নে, কি কি ৰং মিলি হয় হালধীয়া ৰং? কেনেকৈ আঁকিব পাৰি সুদৃশ্য এখন ৰামধেনু? আৰু গান এটা গাবলৈ কিয় লাগে 'সা ৰে গা মা'....।\n← ৰূপোৱালী মেঘৰ ছায়া (উপন্যাস)- মৌচুমী বৰি\nকামৰ গুণাগুণেই সৌন্দৰ্য্যৰ মাপকাঠী- মূল হিন্দী- আৰ্য অভয় কুমাৰ, অনুবাদঃ বিকু বৰা →\nহৈমন্তীৰ সন্ধানত - (আশিক জামান)
